Document ID: 32011D0496

DECIZIA DE PUNERE ÎN APLICARE A COMISIEI
din 9 august 2011
privind conformitatea standardului EN 16156:2010 „Țigarete. Evaluarea tendinței de aprindere. Cerințe de securitate” și a standardului EN ISO 12863:2010 „Metoda standard de testare pentru evaluarea tendinței de declanșare a incendiilor de către țigări” cu cerința generală privind siguranța prevăzută la Directiva 2001/95/CE a Parlamentului European și a Consiliului și publicarea referințelor standardului EN 16156:2010 „Țigarete. Evaluarea tendinței de aprindere. Cerințe de securitate” și a standardului EN ISO 12863:2010 „Metoda standard de testare pentru evaluarea tendinței de declanșare a incendiilor de către țigări” în Jurnalul Oficial al Uniunii Europene
[notificată cu numărul C(2011) 5626]
(Text cu relevanță pentru SEE)
(2011/496/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2001/95/CE a Parlamentului European și a Consiliului din 3 decembrie 2001 privind siguranța generală a produselor (1), în special articolul 4 alineatul (2) primul paragraf,
după consultarea comitetului permanent instituit în conformitate cu articolul 5 din Directiva 98/34/CE a Parlamentului European și a Consiliului din 22 iunie 1998 referitoare la procedura de furnizare de informații în domeniul standardelor, reglementărilor tehnice și al normelor privind serviciile societății informaționale (2),
întrucât:
(1)
Articolul 3 alineatul (1) din Directiva 2001/95/CE obligă producătorii să introducă pe piață doar produse sigure.
(2)
În conformitate cu articolul 3 alineatul (2) al doilea paragraf din Directiva 2001/95/CE, un produs este considerat sigur, în ceea ce privește riscurile și categoriile de risc reglementate de standardele naționale relevante, în cazul în care este conform cu standardele naționale neobligatorii care transpun standardele europene, ale căror referințe au fost publicate de Comisie în Jurnalul Oficial al Uniunii Europene, în conformitate cu articolul 4 alineatul (2) din directiva respectivă.
(3)
În temeiul articolului 4 alineatul (1) din directiva respectivă, standardele europene sunt stabilite de organismele europene de standardizare, pe baza unui mandat stabilit de Comisie.
(4)
În temeiul articolului 4 alineatul (2), Comisia va publica referințele standardelor respective.
(5)
În iunie 2008, Comisia a acordat Comitetului European de Standardizare (CEN) mandatul M/425 pentru elaborarea unui standard european de siguranță care să abordeze riscul de incendiu al țigărilor.
(6)
CEN a adoptat standardul EN 16156:2010 „Țigarete. Evaluarea tendinței de aprindere. Cerințe de securitate” ca răspuns la mandatul Comisiei. Standardul respectiv se referă la standardul EN ISO 12863:2010 „Metoda standard de testare pentru evaluarea tendinței de declanșare a incendiilor de către țigări”. Prin urmare, ar trebui să se facă referință și la standardul EN ISO atunci când se publică referința la EN 16156:2010.
(7)
EN ISO 12863:2010 a fost modificat printr-o rectificare tehnică (3). Rectificarea a fost aprobată de CEN fără nicio modificare (4) și, astfel, inclusă în standardul EN 16156:2010.
(8)
Standardele EN 16156:2010 și EN ISO 12863:2010 corespund mandatului M/425 și sunt conforme cu cerința generală privind siguranța prevăzută de Directiva 2001/95/CE. Referințele acestora ar trebui publicate în Jurnalul Oficial al Uniunii Europene.
(9)
Pentru a garanta introducerea cu succes a standardelor, ar trebui să se acorde suficient timp industriei pentru a-și adapta producția la nivelul de siguranță prevăzut în standarde. Publicarea referințelor standardelor în Jurnalul Oficial al Uniunii Europene la 12 luni după ce standardele au fost puse la dispoziție la 17 noiembrie 2010 de CEN are drept obiectiv să garanteze că, ulterior, prezumția de siguranță împotriva incendiilor se va baza pe criterii comune în toate statele membre. Pentru a asigura claritatea și securitatea juridică pe piață internă, autoritățile de supraveghere a pieței din toate statele membre ar trebui să țină cont de standardele europene menționate în considerentul 8 atunci când evaluează siguranța țigărilor împotriva incendiilor, inclusiv la stadiul de vânzare al țigărilor către consumatori.
(10)
Măsurile prevăzute de prezenta decizie sunt conforme cu avizul comitetului instituit în conformitate cu Directiva 2001/95/CE,
ADOPTĂ PREZENTA DECIZIE:
Articolul 1
Standardul EN 16156:2010 „Țigarete. Evaluarea tendinței de aprindere. Cerințe de securitate” și standardul EN ISO 12863:2010 „Metoda standard de testare pentru evaluarea tendinței de declanșare a incendiilor de către țigări” îndeplinesc cerința generală privind siguranța prevăzută la Directiva 2001/95/CE pentru riscul pe care îl acoperă.
Articolul 2
Referințele standardelor EN 16156:2010 și EN ISO 12863:2010 se publică în partea C a Jurnalului Oficial al Uniunii Europene la 17 noiembrie 2011.
Articolul 3
Prezenta decizie se adresează statelor membre.
Adoptată la Bruxelles, 9 august 2011.

Labels: 7
3
17
20